|  |
| --- |
|  |
|  **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 361-01/24-01/2

URBROJ: 2170-30-24-2

Omišalj, 15. ožujka 2024.

Temeljem članka 6. Odluke o uvjetima, načinu i kriterijima financiranja izrade projektne dokumentacije za krovne fotonaponske elektrane na području općine Omišalj u 2024. godini („Službene novine Primorsko-goranske županije“ broj 10/24) i Zaključka Općinske načelnice, KLASA: 361-01/24-01/2, URBROJ: 2170-30-24-1 od 15. ožujka 2024., raspisuje se

**JAVNI POZIV**

**za** **financiranje izrade projektne dokumentacije za krovne fotonaponske elektrane**

**na području općine Omišalj u 2024. godini**

1. **PREDMET JAVNOG POZIVA**

Financiranje izrade projektne dokumentacije za krovne fotonaponske elektrane na području Općine Omišalj u 2024. godini.

1. **PRIHVATLJIVI KORISNICI**

Pravo na financiranje mogu ostvariti isključivo fizičke osobe koje kumulativno zadovoljavaju sljedeće uvjete:

* su/vlasnici su obiteljske kuće ili višestambene zgrade koja se nalazi na području općine Omišalj te imaju prijavljeno prebivalište u istoj
* državljani su Republike Hrvatske i
* nemaju nepodmirenih dugovanja prema Općini Omišalj.

Uvjet prebivališta iz alineje 1. obvezan je za prijavitelja, no nije obvezan za sve suvlasnike.

Uvjeti iz alineja 2. i 3. obvezni su za prijavitelja i sve suvlasnike nekretnine, osim u slučaju da prijavitelj može dokazati da će biti isključivi korisnik benefita proizašlih iz financiranja.

1. **PRIHVATLJIVI TROŠKOVI**

Pod prihvatljivim troškom za financiranje putem ovog Javnog poziva podrazumijeva se izrada glavnog elektrotehničkog projekta za krovne fotonaponske elektrane maksimalne snage do 30 kW. **Za izradu navedene dokumentacije zadužen je isključivo projektant K-TIM d.o.o., Janka Polića Kamova 101, 51000 Rijeka, OIB 17510171452 (dalje u tekstu: Projektant)**, s kojim je u navedenu svrhu sklopljen ugovor o nabavi temeljem provedenog postupka jednostavne nabave koji se u Planu nabave Općine Omišalj za 2022. godinu vodi pod evidencijskim brojem 42/22. **Projektna dokumentacija izrađena od strane nekog drugog projektanta neće se smatrati prihvatljivim troškom za financiranje putem ovog Javnog poziva.**

**Općina Omišalj će izradu projektne dokumentacije koja je predmet ovog Javnog poziva financirati u punom iznosu**, na način da će na transakcijski račun Projektanta vršiti plaćanje po izrađenom projektu, pod uvjetom da je za isti izdana elektroenergetska suglasnost za priključak fotonaponske elektrane na mrežu od strane HEP - Operatora distribucijskog sustava d.o.o.

**U sklopu ovog Javnog poziva neće se financirati troškovi izrade projektne dokumentacije za zgrade:**

* koje se nalaze unutar povijesne jezgre naselja Omišalj, sukladno članku 45. Prostornog plana uređenja Općine Omišalj („Službene novine Primorsko-goranske županije“ broj 52/07, 33/09, 14/10, 37/11 – ispravak, 15/12 – pročišćeni tekst, 19/13, 43/14 – pročišćeni tekst, 17/15 i 9/17)
* za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama („Narodne novine“ broj 86/12, 143/13, 65/17 i 14/19), sve do okončanja postupka.

Troškovi ugradnje fotonaponske elektrane (radovi, nabava i montaža elemenata iste) te svi povezani troškovi, izuzev izrade projektne dokumentacije, nisu predmet financiranja temeljem ovog Javnog poziva.

1. **NAČIN PROVEDBE**

Financiranje temeljem ovog Javnog poziva moguće je ostvariti isključivo temeljem podnošenja Zahtjeva za financiranje izrade projektne dokumentacije (Prilog 1. ovog Javnog poziva, u daljnjem tekstu: Zahtjev), uz kojeg podnositelj obvezno prilaže sljedeće dokaze:

* presliku osobne iskaznice su/vlasnika, obostrano
* fotografije postojećeg stanja građevine za koju se izrađuje projektna dokumentacija, sa svih strana
* zemljišnoknjižni izvadak (vlasnički list), ne stariji od 60 dana od dana podnošenja Zahtjeva
* dokaz o legalnosti zgrade (građevinska dozvola, uporabna dozvola ili rješenje o izvedenom stanju)
* potvrdu o nepostojanju duga su/vlasnika prema Općini Omišalj, ne stariju od 30 dana od dana podnošenja Zahtjeva (potvrda se izdaje temeljem Zahtjeva za izdavanje potvrde o nepostojanju duga - Prilog 2. ovog Javnog poziva)
* suglasnost ostalih suvlasnika za podnošenje Zahtjeva (ukoliko podnositelj Zahtjeva nije jedini vlasnik).

Sve dokumente podnositelj Zahtjeva može dostaviti u neovjerenoj preslici. Općina Omišalj ima pravo od podnositelja zatražiti dostavu izvornika ili ovjerenih preslika traženih dokumenata.

**Zahtjevi se obrađuju prema redoslijedu zaprimanja, a moguće ih podnijeti do utroška raspoloživih proračunskih sredstava za 2024. godinu ili najkasnije do 1. listopada 2024., ovisno o tome koji uvjet prvi nastupi.**

Opravdanost dostavljenih Zahtjeva utvrdit će Povjerenstvo za provedbu financiranja projektne dokumentacije (dalje u tekstu: Povjerenstvo), temeljem odredbi Odluke o uvjetima, načinu i kriterijima financiranja izrade projektne dokumentacije za krovne fotonaponske elektrane na području općine Omišalj u 2024. godini („Službene novine Primorsko-goranske županije“ broj 10/24) i ovog Javnog poziva. Ukoliko Povjerenstvo utvrdi da podnositelj Zahtjeva ostvaruje pravo na financiranje, predložit će Općinskoj načelnici donošenje Odluke o dodjeli financiranja. U slučaju da Povjerenstvo utvrdi da podnositelj ne ostvaruje pravo na financiranje, predložit će Općinskoj načelnici da svojom odlukom odbije njegov Zahtjev.

1. **NAČIN PODNOŠENJA ZAHTJEVA**

Zahtjev je potrebno dostaviti u zatvorenoj omotnici sa naznakom „**Javni poziv – financiranje izrade projektne dokumentacije za krovne fotonaponske elektrane“**,osobno ili putem pošte na adresu: **OPĆINA OMIŠALJ, Prikešte 13, 51513 Omišalj.**

1. **INFORMIRANJE O JAVNOM POZIVU**

Sve informacije o ovom Javnom pozivu mogu se dobiti u Upravnom odjelu Općine Omišalj, radnim danom od 09:00 do14:00 h, pozivom na tel. broj 051/661-975, ili putem elektronske pošte, upitom na kristijan.loncaric@omisalj.hr.

Strankama koje su zainteresirane prijaviti se za financiranje temeljem ovog Javnog poziva preporuča se da prije prijave upoznaju s odredbama Odluke o uvjetima, načinu i kriterijima financiranja izrade projektne dokumentacije za krovne fotonaponske elektrane na području općine Omišalj u 2024. godini („Službene novine Primorsko-goranske županije“ broj 10/24) kako bi bili potpuno upoznati sa svim bitnim činjenicama vezanima za financiranje koje mogu ostvariti putem ovog Javnog poziva. Odluka je dostupna na sljedećoj web adresi:

<http://www.sn.pgz.hr/default.asp?Link=odluke&id=47664>

Tekst ovog Javnog poziva u strojno čitljivome obliku, kao i sve njegove priloge moguće je preuzeti na mrežnim stranicama Općine Omišalj (<https://www.omisalj.hr/>).

**UPRAVNI ODJEL**